1 Tèsalonnika 4
Viv Pou Fè Bondyé Plézi
1Pou fini, fwè èk sè, nou té moutwé zòt mannyè pou viv an lavi ki ka plè Bondyé, épi sé kon sa ou ja ka viv vwé. Mé atjwèlman nou ka di'w souplé, èk nou ka mandé'w épi tout tjè nou an non Senyè Jézi Kwi pou'w sa viv pli mèyè toujou, 2paski ou konnèt tout sa nou té moutwé'w asou mannyè pou'w viv. Sé menm sé bagay-la Senyè Jézi Kwi té moutwé nou.
3Mi sa Bondyé vlé pou zòt: Sé pou zòt viv on lavi pou Bondyé yonn épi pa viv an pyès vyé lavi. 4Tout nonm anpami zòt sipozé konnèt mannyè pou viv byen èk madanm yo adan an mannyè ki dwèt douvan Bondyé épi adan an mannyè ki san wipwòch douvan lézòm, 5pa adan an mannyè pou satisfè sé dézi lachè-a kon sé moun-an ki pa konnèt Bondyé-a ka fè. 6An menm mannyè-a pyès fwè pa sipozé kasé tjè an lòt fwè ni pwan sa ki pou fwè-a. Nou ja di'w sa avan épi nou té vèti'w ki Bondyé kay pini sé moun-an ki ka fè sa-a. 7Bondyé pa kwiyé nou pou nou sa kouwi vyé lavi mé i kwiyé nou pou nou viv an lavi ki pou Bondyé yonn. 8Kon sa si pyèsonn pa fè sé bagay sala nou ka di zòt-la, sé pa nonm i ka widjèkté mé i ka widjèkté Bondyé menm ki ban nou Lèspwi'y.
9La pa té ni pyès wézon pou mwen té ékwi'w mannyè pou enmen sé fwè-a ki kwè an Jézi-a. Bondyé menm té ja moutwé'w mannyè pou enmen yonn a lòt. 10Épi sé sa ou ja fè pou tout sé fwè èk sè-a ki toupatou an Masédonnya. Kon sa fwè èk sè, nou ka mandé'w ankò souplé, fè plis toujou. 11Sé pou'w viv lavi'w an wipo, pou'w sa véyé zafè'w èk pou'w sa twavay wèd pou achté sa ou bizwen pou viv, kon nou ja di'w avan. 12Sé lè ou fè sé bagay sala moun ki pa kwè an Bondyé kay wèspèkté'w épi ou pa kay dépan asou pyèsonn pou bagay ou bizwen.
Jézi Kwi Kay Vini
13Fwè èk sè, nou vlé'w konnèt lavéwité-a konsèné sé moun-an ki ja mò-a. Nou pa vlé'w pwan sa an lapenn, menm kon lézòt moun ki pa ka èspéyé èk konfyans ki yo kay viv épi Bondyé apwé yo mò. 14Nou kwè Jézi mò épi i lévé ankò. Épi nou kwè Bondyé kay mennen sé moun-an ki ja mò-a viwé ansanm épi Jézi Kwi paski yo té ka kwè an li.
15Sa nou ka moutwé'w la-a sé sa Senyè-a di nou. Nou ki ka viv jou-a Senyè-a viwé-a pa kay alé avan sé moun-an ki ja mò-a. 16Senyè-a menm kay désann sòti an syèl-la épi an gwo vwa ki ka konmandé, nou kay tann vwa chèf nanj-lan, épi twonpèt Bondyé kay sonnen, épi sé mò-a ki té ka kwè an Jézi-a kay lévé avan. 17Apwé sa, nou menm ki ka viv an tan sala kay mouté ansanm épi yo an nwaj-la pou nou alé jwenn Senyè-a an lézè-a. Épi sé kon sa nou kay épi Senyè-a pou tout tan. 18Kon sa ankouwajé yonn a lòt épi sé pawòl sala mwen di'w-la.